રાજકોટ– નોટબંધી, જીએસટી જેવા પગલા દેશના અર્થતંત્ર માટે નેગેટિવ પુરવાર થયા છે. રોજગારીથી લઈને અનેક બાબતો પર વિપરીત અસર પડી છે. ગુજરાતના નાના વેપારીઓ, શ્રમિકો માટે પણ લેવા જોઈતા હતાં એવા પગલાં લેવાયા નથી. ગુજરાતમાં કોંગ્રેસની સરકાર આવશે તો પુનઃ ગાંધીજીના સ્વપ્નના સ્વરાજ અને સુરાજની સ્થાપના થશે, એમ પૂર્વ વડાપ્રધાન ડો.મનમોહનસિંહે રાજકોટમાં પત્રકાર પરિષદમાં જણાવ્યું હતું. મતદાનને હવે ગણતરીના કલાકો બાકી રહ્યાં છે ત્યારે રાજકોટ આવેલા પૂર્વ વડાપ્રધાન ડો.મનમોહનસિંહે કેન્દ્ર સરકારના નિર્ણયો અને નીતિઓની આકરી ટીકા કરી હતી. એમણે જણાવ્યું કે નોટબંધીનો નિર્ણય વડાપ્રધાન નરેન્દ્રભાઈ મોદીએ લીધો ત્યારે આખા દેશની પ્રજાની જેમ રાજકોટ અને ગુજરાતના લોકોને પણ એમ હતું કે આપણે આ ભોગ આપીએ છીએ, ત્યાગ કરીએ છીએ એના સારા પરિણામ આવશે. પણ ૯૯% ચલણી નોટો બેન્કોમાં પરત આવીએ ઉલટું કાળુંનાણું કાયદેસર થઇ ગયું અને કોઈને કઈ ફાયદો થયો નહીં.